
	Comisia pentru buget, finanţe şi bănci 

Bucureşti, 08.06.2021 

Nr. 4c-2/ 666

	
	Comisia pentru industrii și servicii
          Bucureşti, 08.06.2021 

          Nr. 4c-3/ 468
PLx  580/2020


CĂTRE

BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul comun asupra proiectului de Lege privind aprobarea Ordonanţei de urgenţã a Guvernului nr.143/2020 pentru modificarea Ordonanţei de urgenţă a Guvernului nr.110/2017 privind Programul de susţinere a întreprinderilor mici şi mijlocii şi a întreprinderilor mici cu capitalizare de piaţă medie - IMM INVEST ROMÂNIA, precum şi pentru modificarea şi completarea Schemei de ajutor de stat pentru susţinerea activităţii IMM-urilor în contextul crizei economice generate de pandemia COVID-19 aprobată prin art.II din Ordonanţa de urgenţă a Guvernului nr.42/2020, trimis cu adresa nr. PLx 580/2020 din 30 septembrie 2020, Comisiei pentru buget, finanţe şi bănci şi Comisiei pentru industrii și servicii, pentru dezbatere pe fond, în procedură de urgenţă, Camera Deputaţilor fiind Cameră decizională.

În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Bogdan-Iulian HUŢUCĂ
	
	PREŞEDINTE,

Sándor BENDE

RAPORT COMUN

asupra proiectului de Lege privind aprobarea Ordonanţei de urgenţã a Guvernului nr.143/2020 pentru modificarea Ordonanţei de urgenţă a Guvernului nr.110/2017 privind Programul de susţinere a întreprinderilor mici şi mijlocii şi a întreprinderilor mici cu capitalizare de piaţă medie - IMM INVEST ROMÂNIA, precum şi pentru modificarea şi completarea Schemei de ajutor de stat pentru susţinerea activităţii IMM-urilor în contextul crizei economice generate de pandemia COVID-19 aprobată prin art.II din Ordonanţa de urgenţă a Guvernului nr.42/2020
În conformitate cu prevederile art. 94 și 115 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci şi Comisia pentru industrii și servicii au fost sesizate pentru dezbatere pe fond, în procedură de urgență, cu proiectul de Lege privind aprobarea Ordonanţei de urgenţã a Guvernului nr.143/2020 pentru modificarea Ordonanţei de urgenţă a Guvernului nr.110/2017 privind Programul de susţinere a întreprinderilor mici şi mijlocii şi a întreprinderilor mici cu capitalizare de piaţă medie - IMM INVEST ROMÂNIA, precum şi pentru modificarea şi completarea Schemei de ajutor de stat pentru susţinerea activităţii IMM-urilor în contextul crizei economice generate de pandemia COVID-19 aprobată prin art.II din Ordonanţa de urgenţă a Guvernului nr.42/2020.
Conform prevederilor art.75 din Constituţia României, republicată, şi ale art.91 alin.(9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.


Senatul, în calitate de primă Cameră sesizată, a adoptat proiectul de lege în ședința din 21 septembrie 2020.

La dezbaterea proiectului de lege s-au avut în vedere avizele favorabile ale Consiliului Economic și Social, Consiliului Legislativ și Comisiei pentru politică economică, reformă şi privatizare.
Prin prezentul act normativ se adaptează cadrul legislativ al Programului IMM INVEST România, conform Deciziei CE nr.C (2020) 5555 final din 07.08.2020, fiind aduse următoarele modificări Ordonanței de urgență a Guvernului nr.110/2017: 

· perioada standard de acordare a grantului pentru plata dobânzii este de 8 luni de la data acordării creditului;

· perioada în care se poate efectua plata grantului este cuprinsă între 1 septembrie 2020 şi 31 octombrie 2021;

· posibilitatea accesării de către microîntreprinderi şi întreprinderi mici a creditelor/liniilor de credit pentru finanţarea capitalului de lucru de valori mai mari (până la 5 milioane lei) – facilitate folositoare situației în care un beneficiar care se încadrează în categoria microîntreprinderilor/întreprinderilor mici trebuie să îndeplinească criteriile de dimensionare, va putea beneficia de credite pentru finanțarea capitalului de lucru de 500.000 lei, respectiv 1.000.000 lei;

· eliminarea cerinţei prin care beneficiarii Programului se obligau să nu disponibilizeze personalul existent până la data de 31 decembrie 2020;

· suplimentarea bugetului Schemei de ajutor de stat aferent granturilor, de la suma de 781 milioane lei (aproximativ 161 milioane euro), până la suma de 1.106 milioane lei (aproximativ 228,42 milioane euro);

· plafonul total al garanțiilor în anul 2020 este de 20.000.000.000 lei;

· creşterea perioadei până când pot fi efectuate plăţile reprezentând grantul în cadrul Schemei de ajutor de stat concomitent cu creşterea bugetului şi plafonului de garantare al Schemei, de la data de 31 martie 2021 la data de 31 octombrie 2021.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci şi Comisia pentru industrii și servicii şi-au desfăşurat lucrările în şedinţe separate.

Membrii Comisiei pentru industrii și servicii au dezbătut proiectul de lege în şedinţa din data de 18 mai 2021, iar membrii Comisiei pentru buget, finanţe şi bănci în şedinţa cu prezență fizică și online din data de 8 iunie 2021.

La lucrările celor două comisii, deputaţii membrii ai acestora și-au înregistrat prezența conform listelor de prezenţă. 
La dezbaterile care au avut loc în cadrul celor două şedinţe ale Comisiei pentru industrii și servicii și Comisiei pentru buget, finanțe și bănci au participat, domnul Lucian-Ovidiu Heiuș - Secretar de Stat în cadrul Ministerului Finanțelor și domnul Dumitru Nanu – director general în cadrul Fondului Național de Garantare a Creditelor pentru Întreprinderi Mici și Mijlocii.

În urma examinării proiectului de lege şi a opiniilor exprimate, deputații celor două Comisii, au hotărât cu majoritate de voturi, să propună plenului Camerei Deputaților un raport comun de adoptare a proiectului de Lege privind aprobarea Ordonanţei de urgenţã a Guvernului nr.143/2020 pentru modificarea Ordonanţei de urgenţă a Guvernului nr.110/2017 privind Programul de susţinere a întreprinderilor mici şi mijlocii şi a întreprinderilor mici cu capitalizare de piaţă medie - IMM INVEST ROMÂNIA, precum şi pentru modificarea şi completarea Schemei de ajutor de stat pentru susţinerea activităţii IMM-urilor în contextul crizei economice generate de pandemia COVID-19 aprobată prin art.II din Ordonanţa de urgenţă a Guvernului nr.42/2020, în forma adoptată de Senat.

În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Bogdan-Iulian HUŢUCĂ 

	
	 PREŞEDINTE,

Sándor BENDE

	SECRETAR,

Iulius Marian FIRCZAK 
	
	SECRETAR,

Oana-Marciana ÖZMEN 


	Şef serviciu Giorgiana Ene

Consilier parlamentar Alexandra Nistor
	
	Şef birou Cristina Neicu

